Guidar_2/1CO.15.txt

1:Milmiŋgiɗwa, say nəɗumon sukum wənna labara nenek məs nərban sukum kətafaŋgəŋka, akani ətaf nokum aziwi.
2:Dəndəni kədawkohoŋ, an kərmanənək wənnan va mərban sukum. An vaski ɓana, wətaf nokum wasan ɗarə.
3:Nərban sukumək labara məs in sən kiyu nətafə. Aŋki məs nənah sukum dabəŋ. Krestu amtək vi mambray namə va məver wənnan adəv ɗerewel.
4:Andəknənka, də pay ma hoko'ən Maŋgəlva asil gənək səkəti əmta, va məver wənnan adəv ɗerewel.
5:Arbanək zən aza Piyer, yaŋ arban zən azet gewleɗ klaw kiyit sula pakə.
6:Dərɓagani arbanək zən azet milmiŋgiɗəm dayki səkat sle. Vadaysa net ambraŋgək ha kakaŋka, amma ɗii meɓɓet amtaŋka.
7:Dərɓaga aska, arbanək zən aza Zakuba, yaŋ arban zən azet masləŋɗe pakə.
8:Ha bayma faɗə dərɓeget kan pakə, yaŋ arban zən azaw tamkana, ko də nəsaw va muzliya məs muwan təla nan dəgap ɓa zlaŋ.
9:Əntə muzliya nambet masləŋɗe, vi nəzəm gitik saha net ɗii na Maŋgəlva. Nəgap nayu masləŋ kəta ɓa.
10:Amma vi mbəlembəle na Maŋgəlvayi nəkpaŋ masləŋ, mbəlembəle nan məs dəsan akawəŋ tay ɗar mekeleŋ ɓa. Nəgəɗək wəza daykiyit masləŋɗe pakə, va wənah na in nəɗɗa ɓa, amma mbəlembəle na Maŋgəlva məs namakraw dəɗɗa.
11:Ko ina, ko ndəɗaŋ, masləŋɗe mənan pakə, mənam tatərban labara nenek va nənah sukum, va kətafən wənnani bo.
12:Aŋki kan wən məs mədarba: Maŋgəlva asil gənək Krestu səkəti əmta. Mbarmbari ɗii meɓɓet suwaloŋkum adawnahaŋ na wəsilyo tay səkəti əmta ɓa di?
13:An əsilyo səkəti əmta tay ɓa, asna Krestu dəsil səkəti əmta ɓa'a.
14:An Krestu dəsil səkəti əmta ɓa, asna wən məs mədarbanəŋ ɗar mekeleŋgi, ətaf nokum bo ɗar mekeleŋgi.
15:An dəray day na an vaski na, wən nədawa sən Maŋgəlva, vi nəɗɗak saydawa akan na, asil gənək Krestu səkəti əmta. Vaskana, an dəsil gən ɓa, asna gesiŋgi ɗii mimtit asilyoŋ na ɓa.
16:Ya an ɗii mimtit asilyoŋ na ɓa, asna Krestu bo dəsil səkəti əmta ɓa.
17:Amma an Krestu dəsil səkəti əmta ɓa, asna ətaf nokum bo atər na wəray ɓa, məzokum kənanaŋ adəv mambray nokum ha kakaŋka,
18:ɗii məs dəmtaŋ də ətaf na Krestu amakret bo azaŋka.
19:An məɗumək nawrəh əsuwa səza Krestu də zeŋgille an kakaŋ kaaka'ə, asna mənamtə na saha daykiyit ɗii pakə.
20:Amma gesiŋ, Krestu asilik səkəti əmta, vini ɗii mimtit pak wasilyoŋ.
21:Va əmta atoŋ aka dələv vi wənna ɗəffa. Vaski bo wəsilyo səkəti əmta adazan də ɗəffa.
22:Ɗii pak wamtaŋ vi wənna wəsap net də Adamu. Vaski bo ndəɗaŋ pak wasilyoŋ vi wənna əsap net də Krestu,
23:amma ko naway də an va məs adasbani: Krestuwi dabəŋ. An adeke, ɗii na Krestu pak wasilyoŋ.
24:Asna wəgrak dələv wagəɗə. Krestu wazet məlyeŋge dit ɗii məs də sembe, dit əmpəs məs dəsoŋ maseŋgiɗ Maŋgəlva pakə, asna wapsən məlĩn sən Maŋgəlva Affəni.
25:Vi dewleyi an Krestu wazəm məlĩn na, say an Maŋgəlva avoŋgitik məzuzelin pak amba təlni.
26:Məzuzelin an dədirɓe faɗə kawzani, ndəni əmta.
27:Vi ɗerewel anahək na: Maŋgəlva avoŋ gənək zəga pak amba təlni. An anahək na: Zəga pakə, gesiŋ Maŋgəlva məs dəvoŋ gən sən na məŋɗani ɓa.
28:An Wətən Maŋgəlva* akpaŋgək Ɗəfdaya aka zəga pakə, asna waɓegən zən aba Maŋgəlva, məs dəɗɗa Ɗəfdaya aka zəga pakə, vi Maŋgəlva dəzəm gən məlĩn aka zəga pakə.
29:Əŋga məɗumon wən maɓɓan ɗa: Ɗii meɓɓet tahəŋ suwaloŋkum məɗɗaŋ baptem aket ɗii mimtiti. An gesiŋgiyi, ɗii mimtit asilyoŋ na ɓa, baptem nan madawtər kan di?
30:Ko mənamə, mədəray mədawtaf vamviya də əbayəm pay pak di?
31:Milmiŋgiɗwa, gesiŋ vaski nədaw ɗi kikum aba Ɗəfdaya nam Zezu Krestu, pay pak in tatadəv əmta.
32:A Efesus nəgəɗək əgay metiŋgin va də zəga darawən mbrayen. Va əntatə ɗum naw silyaw səkəti əmta ɓana, madawtər su di? An ɗii mimtit asilyoŋ na ɓa, asna ɗəɗaah məsban səm wənnəŋka: Məzəm səmə, məsə səmə, vi pumpum aməmtə.
33:Kədaw rakanən zukum tusso ɓa! Əsuwa də ɗəf mbrayen waray gən wənziya na ɗəf an mogoni.
34:Say məsoŋ zlalaŋɗe, ɗii moget aza Maŋgəlva, kədaɗɗaŋ mambray ɓa. Amma ɗii meɓɓet suwaloŋkum dəsənən Maŋgəlva ɓa. Nənah vas na vi wil dədukumən gəni.
35:Kuzuŋ ɗəf wassoh na: Mbarmbari ɗii mimtit adaw silyoŋ di? Gəɓa zit awan adasoŋ dəndən di?
36:Midi haya! Maɗula tay ɓa sa? An kəslgak zemve dewle say zemve nan dəmtə gəni, vi an dəgil dəsan gəni.
37:An məs kədaslga bo, wəgilya nan na, gəɓa zə zemve dədawgilyen ɓa. Amma maməŋkəniyi dədawgilyeni ko hayi walla ko zemve awani di pakə.
38:Maŋgəlva tay əpsən gəɓa zə zemve va an aŋgəl əpsən pakə. Zemve ko awani di warah gəɓa zəni.
39:Gəɓa zit zigeɗ maderet məs takayi ɓa. Gəɓa zit ɗii awɗakək də gəɓa zit zigeɗ mamayeɗi, gəɓa zit biŋgeɗ awɗakək də gəɓa zit kilfi.
40:Gəɓa zən ana disiŋ tay də gəɓa zən zevin naka dəlva fuŋ ɓa. Gəɓa zən naka dəlva mogoni, amma gəɓa zən na disiŋ lelew nan temmeyi.
41:Pay tay də lelew nan temme, təla bo tay də lelew nan temme. Ngərzleɗ bo tahəŋ də lelew net temme. Ko aweleŋgit ngərzleɗ vet bo lelew net temtemi. Əkasak na ngərzla aŋka temmeyi səza ngərzla andaka.
42:Vaski bo əsilyo səkəti əmta adawsani. Məndəkən waŋgənə. An məs naw silyani azə naɓa.
43:Gəɓa zən məs naw ndəkəŋka mədakni, daryawi. Gəɓa zən məs naw silyani də sembeyi mogoni sawɓa.
44:Gəɓa Zən məs naw ndəkəŋ na, nan sluwi. Gəɓa zən məs naw silyanəŋ na, nan na əmpəsi. An gəɓa zən tay na sluwa, asna na əmpəs bo wasani.
45:Vi ɗerewel an məsvan anahək na: Adamu, ndəni ɗəf madabəŋ akpaŋgək ɗəf də zeŋgillen madarani. Amma Adamu an dədirɓe, va wənah na Krestu, akpaŋgək əmpəsa məzapsən zeŋgille.
46:An məs na əmpəsi dabəŋ ɓa, amma ana gəɓa zəni dabəŋ, dərɓagan kana ana əmpəsa.
47:Adamu an dabəŋ məɗɗan də dəlva fuŋgi. Adamu ma sula'ən ha sə disiŋ ade.
48:Ɗii naka dələv pak tahəŋ va adamu məs dəde səza dəlva fuŋ. Ɗii na disiŋ wagilyoŋ va ɗəf məs dəde ha sə disiŋ.
49:Kakaŋ na, mənam tat va ɗəf naka dəlva fuŋ naka. Amma pay maɓɓan wade, waməsam va ɗəf məs dəde ha sə disiŋ naka.
50:Milmiŋgiɗwa an məs nəŋgəl ərban sukum na, ndən yaŋka: Ɗii məs də slu ziti dit mbeli atoŋgoŋ na məlĩn na Maŋgəlva ɓa. Gəɓa zə ɗəf məs namta, arəh na əsan ha faɗ ɓa.
51:Say nərban sukum wən məɗama nani: Mənam pak mədamta ɓa, amma mənam pak gəɓa zəm wakpaŋgə.
52:Wagəɗ va hara ɗəf adaɗɗa pilimi, pay ɓaɓəlma gozloro adarban əziya na mətaw kita aka dəlva. Pay əffon gozloro nani, ɗii mimtit wasilyoŋ də zeŋgille ha faɗə, mənam madaram pay nan bo, amərah gəɓa zəm meleketeni.
53:Gəɓa zəm məsvan wazə wagul gəɓa zəm an nawsan ha faɗə nan azə naɓa.
54:An agəɗək vasna, asna əpel na kleŋ wasan gesiŋ: Əmta azəka, əska wəla nan agraka.
55:Is əmta ngay əska wəla də wəday nok nak di? Is əmta ngay sembe nok di?
56:Sembe na əmta səza mambray ade, sembe na mambray bo səza ma henziŋ ade.
57:Amma soko sən Maŋgəlva, məs dəpsəm tive naw dayki zəga pak də Ɗəfdaya nam Zezu Krestu.
58:Vini munokum milmiŋgiɗu na makrawa, məsoŋ va də suwerkum məza naɓla ɓa. Məgay sən wəza na Ɗəfdaya pay pakə, kəsənənka zukum məs kədaw sokoŋ də wəsap nokum də Ɗəfdaya asanna ɗar ɓa.